Geen stemmery oor Vavi se skorsing - Maroela Media
Zwelinzima Vavi op 27 Maart buite die hof Foto: Werner Beukes/SAPA
Cosatu se ampsdraers het geen bybedoelings gehad toe die voormalige uitvoerende hoof Zwelinzima Vavi geskors is nie, het die Johannesburgse hooggeregshof Donderdag gehoor.
“Dit is duidelik uit die transkripsie dat dit nie die bedoeling van die ampsdraers was om die afgevaardigdes te beïnvloed nie,” het Karel Tipp, vir die vakbondfederasie, gesê. “Die gesprekke was spontaan en weldeurdag.”
Tipp verwys na ŉ spesiale sentrale uitvoerende komiteevergadering wat in Augustus gehou is. Die besluit om Vavi te skors is tydens hierdie vergadering geneem.
Hy sê kommentaar wat aan Vavi toegedig word en vakbonde wat hom ondersteun oor die manier waarop die vakbondfederasie onbehoorlik opgetree het, is wyd gepubliseer in die media.
Regspanne vir Vavi en die National Union of Metalworkers of SA het aangevoer dat die besluit tydens ŉ afsonderlike vergadering deur die ampsdraers geneem is en nie deur ŉ stemproses van die afgevaardigdes van Cosatu se geaffilieerde vakbonde nie.
Tipp het die verskillende vakbonde se voorleggings tydens die vergadering aan die hof voorgehou. Hy het gesê die SA Transport and Allied Workers Union was die eerste vakbond wat melding gemaak het van die skorsing en die SA Democratic Teachers Union het ingestem. Die Police and Prisons Civil Rights Union en die National Union of Mineworkers het ook die skorsing gesteun.
Tipp sê agt van die 16 geaffilieerdes het die skorsing ondersteun en agt was óf daarteen óf wou nie ŉ besluit maak nie.
Tipp sê indien mens aanneem dat die aantal afgevaardigdes binne daardie agt geaffilieerdes, wat die skorsing gesteun het, almal saamgestem het, beteken dit dat daar ŉ meerderheid was en ŉ stemmery nie nodig was nie.
Adjunk regterpresident Phineas Mojapelo het bevraagteken of dit beteken dat daar ŉ besluit geneem is oor die skorsing, aangesien daar ŉ 50/50-verdeling was. Tipp se argument is gebaseer op ŉ aanname, het hy gesê. Hy wou weet of dit nie beteken dat ŉ stemmery wel moes plaasvind nie.
Tipp het daarop gewys dat Sidumo Dlamini, president van Cosatu, versoek het dat ŉ stemmery moet plaasvind, maar die geaffilieerdes het gesê hulle sal dit bespreek en as hulle nie tot ŉ vergelyk kan kom nie, sal ŉ stemmery plaasvind.
Cosatu het in Augustus 2013 gesê Vavi is op spesiale verlof geplaas hangende die uitslag van ŉ tugverhoor wat verband hou met sy verhouding met ŉ junior werknemer. Die werknemer het hom in Julie beskuldig van verkragting en hy het aangevoer dit was ŉ buite-egtelike verhouding. Die werknemer het gevolglik haar klag teen hom teruggetrek.
Vavi eis dat die besluit om hom te skors hersien en ter syde gestel moet word.